Dårlige veier bidro til 27 prosent av dødsulykkene

Dårlige sjåfører og høy fart er fortsatt de viktigste årsakene til dødsulykker på norske veier, men i mange av ulykkene har også dårlige veier bidratt til at ulykken fikk dødelig utfall.

Dårlige veier har bidro til 27 prosent av dødsulykkene Stein J. Bjørge

14. sep. 2012 12:35 Sist oppdatert 14. september 2012

Det viser en ny dybdeanalyse som Vegdirektoratet har laget av absolutt alle dødsulykker på norske veier fra 2005 til og med 2011. Det er 1409 dødsulykker med i alt 1543 omkomne.

Rapporten presenteres nå klokken 12.30 av samferdselsminister Marit Arnstad, veidirektør Terje Moe Gustavsen og avdelingsdirektør Guro Ranes i Vegdirektoratet.

Tiltak med størst effekt

Hensikten med analysen er å finne ut hva det var som førte til at hver enkelt av ulykkene ble en dødsulykke. På den måten kan Vegdirektoratet sette inn tiltak der det får størst effekt.

Analysen viser altså at forhold knyttet til veien og veimiljøet vært en medvirkende faktor ved 27 prosent av dødsulykkene.

Det betyr ikke at det har vært den avgjørende faktoren. Det vanligste har vært at veiforholdene medvirket til at en farlig hendelse utviklet seg til en dødsulykke, ifølge analysen.

Dårlig vei medvirkende årsak

Hvis man for eksempel ser på fjoråret separat, så konkluderer Vegdirektoratet med at vei og veimiljø var en medvirkende faktor ved 52 ulykker. I 23 av disse regnes forhold ved vei og veimiljø å ha vært en avgjørende eller stor del av årsaken til ulykken.

— De forholdene som oftest går igjen, er veiens horisontale og vertikale linjeføring og sikthindringer langs veien. Det er forholdsvis små variasjoner fra år til år når det gjelder andelen av dødsulykkene hvor forhold ved veien og veimiljøet har vært medvirkende faktorer, heter det i rapporten. Mangelfull skilting og oppmerking har også bidratt ved flere ulykker.

Årsakene til ulykkene

Her er de viktigste ulykkesårsakene i hele perioden:

• Manglende førerdyktighet har vært en medvirkende faktor i 54 prosent av dødsulykkene. Manglende førerdyktighet er gjerne en kombinasjon av liten erfaring og liten kunnskap.

• Høy fart etter forholdene har vært en medvirkende faktor i 47 prosent av dødsulykkene. Det var betydelig færre dødsulykker som skyldes fart i 2011 enn det var i 2005.

• Forhold knyttet veien og veimiljøet har vært medvirkende faktorer i 27 prosent av dødsulykkene.

• Kjøring i ruspåvirket tilstand har vært en medvirkende faktor i 22 prosent av ulykkene.

• I 22 prosent av dødsulykkene har feil og mangler ved kjøretøyene vært medvirkende faktorer. Dette er en medvirkende faktor ved en økende andel av ulykkene i løpet av den syvårsperioden som er analysert.

• Tretthet hos bilfører har vært en medvirkende faktor i 13 prosent av ulykkene.

• Det er mistanke om at 6 prosent av dødsulykkene kan være selvvalgt.